text: Fanøs kaniner dør som fluer lige nu
  07 september 2016 kl. 10.28
  En pest raser gennem kaninerne på Fanø. Årsagen er, at de blevet for mange.
  Lige nu raser en kaninpest i fuld fart gennem Fanøs bestand af kaniner på ca. 30.000 stk., og de dør som fluer. Dyrlæge Bente Østergaard Nielsen forventer, at ca. 25.000 af dem vil dø.
  Der ligger døde kaniner rundt omkring på veje og i grøfter, og det får nogle bekymrede turister til at reagere overfor turistbureauerne.  
  - Det er et grimt syn, men det er ikke noget særsyn, siger projektkoordinator Søren Vinding på Fanø til TV SYD.
  - Jeg har boet på Fanø i 70 år, og kaninpesten blusser op en gang imellem. Jeg husker det fra min barndom, siger han til TV SYD og tilføjer:
  - Kaninbestanden er ikke i fare, det tør jeg godt sige. Det her sker bare sommetider.
  Han fortæller, at naturens skraldemænd, rævene, er i fuld gang med at rydde op blandt de døde kaniner, men der er simpelthen for mange til, at de kan følge med.
  - Vi ser også flere rovfugle over Fanø lige nu. Det er jo nem mad, siger Søren Vinding.
  Årsagen er, at kaninbestanden på Fanø er blevet for stor. Når det sker, har sygdommen nemt ved at sprede sig.
  Fakta om kaninpest:
  Artsbestemt,  dvs. smitter kun kaniner, i meget sjældne tilfælde smittes også harer
  Ikke til fare for mennesker eller andre dyr
  Ingen behandling, der findes en vaccine, som kan bruge til tamkaniner
  Smitter gennem insekter særligt myg,  lopper, fluer, foder
  Symptomer: Øjenbetændelse, hævede øjne, læber mm, feber, blindhed, apati og koma
  Sker af og til. Sidste store udbrud i Danmark var i 2008
  Kilde: Fødevarestyrelsen.
  